
PËR MËNYRËN E ORGANIZIMIT E TË FUNKSIONIMIT DHE PËR PËRBËRJEN E KOMISIONIT QeNDROR TË ReGJISTRIMIT TË PËRGJITHSHËM TË NJËSIVE EKONOMIKE JOBUJQËSORE 

Në mbështetje të nenit 100 të Kushtetutës dhe të nenit 11 të ligjit nr.10 202, datë 17.12.2009 “Për regjistrimin e përgjithshëm të njësive ekonomike jobujqësore”, me propozimin e Ministrit të Shtetit për Reformat dhe Marrëdhëniet me Kuvendin, Këshilli i Ministrave 

VENDOSI:

1. Komisioni Qendror i Regjistrimit të Njësive Ekonomike Jobujqësore kryesohet nga Ministri i Shtetit për Reformat dhe Marrëdhëniet me Kuvendin dhe ka në përbërje këta anëtarë: 
a) Ministrin e Ekonomisë, Tregtisë dhe Energjetikës; 
b) Ministrin e Financave; 
c) Ministrin e Brendshëm; 
ç) Drejtorin e Përgjithshëm të Institutit të Statistikave; 
d) Drejtorin e Drejtorisë së  Statistikave Ekonomike në INSTAT; 
dh) Drejtorin e Drejtorisë së Llogarive Kombëtare në INSTAT; 
e) Drejtorin e Përgjithshëm të Qendrës Kombëtare të Regjistrimit; 
ë) Drejtorin e Drejtorisë së Përgjithshme të Tatimeve; 
f) Dekanin e Fakultetit Ekonomik të Universitetit të Tiranës; 
g) Drejtorin e Departamentit të Bashkërendimit të Strategjive dhe Koordinimit të Ndihmës së Huaj, në Kryeministri. 
2. Komisioni Qendror i Regjistrimit të Përgjithshëm të Njësive Ekonomike Jobujqësore mblidhet çdo muaj. Mbledhjet e tij kryesohen nga kryetari i Komisionit e, në mungesë të tij, nga Ministri i Ekonomisë, Tregtisë dhe Energjetikës. Mbledhjet e këtij Komisioni do të zhvillohen në mjediset e Kryeministrisë.
3. Në mbledhjet e Komisionit, veç anëtarëve, marrin pjesë edhe specialistët e nevojshëm sipas specifikës së çështjes, që do të diskutohet, në përputhje me vendimin që është marrë, paraprakisht, nga Komisioni Qendror i Regjistrimit të Përgjithshëm të Njësive Ekonomike Jobujqësore. 
4. Rendi i ditës  për mbledhjen e radhës së Komisionit Qendror të Regjistrimit të Njësive Ekonomike Jobujqësore propozohet nga Drejtori i Përgjithshëm i INSTAT-it. Thirrja e mbledhjeve kryhet me anë të një njoftimi, i cili duhet t’i transmetohet çdo anëtari të komisionit jo më vonë se 7 (shtatë) ditë përpara ditës së përcaktuar në njoftimin për mbledhje. Në njoftim përcaktohen data, ora e mbledhjes dhe rendi i ditës. Njoftimi shoqërohet me materialet, që do të shqyrtohen në mbledhje, të përgatitura nga sekretariati i Komisionit, pasi të jetë marrë, paraprakisht, miratimi nga kryetari i këtij Komisioni. 
5. Mbledhjen e Komisionit Qendror të Regjistrimit të Përgjithshëm të Njësive Ekonomike Jobujqësore e deklaron të hapur kryetari i Komisionit, pasi ka verifikuar nëse në mbledhje marrin pjesë mbi 50% e anëtarëve. Për të gjitha çështjet, që diskutohen në mbledhje, vendoset me votim me shumicën e thjeshtë të votave të anëtarëve të pranishëm. 
6. Për çdo mbledhje të komisionit Qendror të Regjistrimit të Përgjithshëm të Njësive Ekonomike Jobujqësore mbahet procesverbal, i cili zbardhet nga sekretariati i Komisionit brenda pesë ditëve nga data e mbledhjes. Në procesverbal përcaktohen, ndërmjet të tjerave,: 
- numri dhe tematika e mbledhjes; 
- data, koha e fillimit dhe mbylljes së mbledhjes; 
- emri i drejtuesit dhe i sekretarit të mbledhjes; 
- emrat e anëtarëve të pranishëm; 
- rendi i ditës; 
- rezultatet e votimit. 
7. Detyrat dhe kompetencat e Komisionit Qendror të Regjistrimit të Përgjithshëm të Njësive Ekonomike Jobujqësore janë të përcaktuara në nenin 12 të ligjit nr. 10 202, datë 17.12.2009. 
8. INSTAT-i ngarkohet me detyrën e sekretariatit të Komisionit dhe ka këto detyra: 
- Njoftimin e Ministrit të Shtetit për Reformat dhe Marrëdhëniet me Kuvendin, për mbledhjen e radhës; 
- Mbajtjen e procesverbalit të mbledhjes;
- Përgatitjen e dokumentacionit bazë të mbledhjes; 
- Përgatitjen dhe dërgimin e kryetarit të Komisionit Qendror të Regjistrimit të Përgjithshëm të Njësive Ekonomike Jobujqësore të dokumentacionit për mbledhjen e këtij komisioni; 
- Njoftimin e shpërndarjen e rendit të ditës, të projektakteve që do të shqyrtohen dhe të dokumentacionit, për mbledhjen e radhës, anëtarëve, brenda dy ditëve nga data e nënshkrimit nga kryetari; 
- Mbajtjen e kopjeve të dokumentacionit, që do të shqyrtohet në mbledhje, dhe vendosjen e tij në dispozicion të anëtarëve; 
- Përgatitjen e projektit të procesverbalit, të projektvendimeve të marra në mbledhje dhe ndjekjen e procedurave të miratimit e të arkivimit të tij; 
- Përgatitjen e vendimeve që do të merren, në përputhje me rendin e ditës, të cilat ia bashkëngjit procesverbalit, të nënshkruar nga anëtarët. 
9. Ngarkohet Ministri i Shtetit për Reformat dhe Marrëdhëniet me Kuvendin dhe INSTAT-i për zbatimin e këtij vendimi.
Ky vendim hyn në fuqi pas botimit në Fletoren Zyrtare.

